<classify> ZIKIWA zimebaki siku chache kabla ya Rais John Magufuli kutimiza miaka mitatu ya uongozi wake, imeelezwa kuwa amesimamia vyema kwa asilimia kubwa uwajibikaji katika usimamizi wa rasilimali za nchi.Akizungumza jana Dar es Salaam, Mkaguzi na Mdhibiti Mkuu wa Hesabu za Serikali CAG mstaafu, Ludovick Utouh alisema kuna njia tatu ya uwajibikaji; kuwajibika kusimamia rasilimali za nchi, uwajibikaji katika siasa na uwajibikaji katika uchumi.Utouh alisema, miongoni mwa aina mbalimbali za uwajibikaji, Serikali ya Awamu ya Tano chini ya Rais Magufuli imefanikiwa kwa asilimia 100 kwenye uwajibikaji wa kusimamia rasilimali za chini.Awamu ya Nne tulifanya kazi na kueleza serikali juu ya mapungufu kwenye mishahara hewa, pampu za mafuta bandarini na miradi mingine lakini hakuna aliyejigusa... ...Nampongeza Rais Magufuli na serikali yake kwa kuyafanyia kazi yote na leo hii naweza kusema kwa miaka mitatu kuna kazi kubwa imefanyika, alisema Utouh.Utouh ambaye pia ni Mkurugenzi Mtendaji wa Taasisi ya Wajibu, alisema ana furaha baada ya kuona mambo aliyokuwa anashauri yafanyiwe kazi ili kuokoa fedha za serikali, yalianza kushughulikiwa mara tu baada ya Serikali ya Awamu ya Tano kuingia madarakani mwishoni mwa mwaka 2015.Aliyataja baadhi ya mambo hayo kuwa ni watumishi hewa, Akaunti ya Tegeta Escrow, kutambulika rasmi kwa Makao Makuu ya Serikali na mgongano wa kimaslahi uliokuwa unatokana na wabunge kuingia katika bodi za mashirika ya umma.Alisema majawabu chanya ya serikali kufanyia ushauri huo, umeonekana kwa serikali kwa kuokoa fedha nyingi zilizokuwa zinaliwa na watu wachache. Alisema, fedha hizo zilizookolewa ndio zinatumika katika mpango wa kutoa elimu bure ambapo takribani Sh bilioni 20 hutolewa kila mwezi, kuongeza mitandao ya huduma za maji na umeme mijini na vijijini.Pia kuzipa halmashauri 67 jumla ya shilingi bilioni moja na nusu kwa ajili ya kujenga hospitali za wilaya, lakini pia kuongeza bajeti ya dawa na vifaa tiba, kujenga vituo vya afya na zahanati, kuboresha kilimo, kujenga miundombinu ya barabara na kadhalika.Pia alieleza kuwa Tanzania ni nchi tajiri na ndio maana serikali inaendelea kujenga miradi mikubwa ya reli ya kisasa SGR, mradi mkubwa wa kufua umeme katika Bonde la Mto Rufiji Stieglers Gorge, ununuzi wa ndege mpya kwa ajili ya Kampuni ya Ndege Tanzania ATCL.Aidha, alisema Rais Magufuli ni kiongozi mwenye maono mapana na kwamba ni kiongozi anayetaka nchi iingie katika orodha ya mataifa yenye nguvu kubwa kiuchumi barani Afrika na duniani, nchi itakayokuwa na uwezo wa kutoa misaada kwa nchi nyingine, na ndio maana anadhibiti upotevu wa mapato katika madini, utalii, gesi, bandarini, uvuvi pamoja na kutoa msukumo katika ujenzi wa viwanda nchi nzima.  <topic>: kitaifa 